Tiåring slo Magnus Carlsen: – Han er ekstrem
«Sjakkens Messi» tar av i Argentina.  Seieren mot Carlsen skjedde i såkalt bullet-sjakk - sjakk der tenketiden er bare ett minutt og det spilles digitalt. Argentinske aviser har de siste dagene vært fulle av historier om vidunderbarnet. Og i det landet blir du gjerne sammenlignet med folk som har slått tunneler med ball. Derfor har han blitt «Sjakkens Messi» i hjemlandet. – Han er et talent ut over det normale, fastslår chess.com-journalist Tarjei J. Svensen. Sjakknettstedet har Oro som frontfigur for sin barneversjon ChessKid. Sjakkspillere har såkalt rating. Og Magnus Carlsen har sammenhengende siden 2011 vært den spilleren som har hatt høyeste rating i verden. Han ligger nå på 2830. Lille Faustino ble den yngste til å nå 2200. Han ble også den yngste til å nå 2300. Han ligger nå på 2330 og er nummer 43 av alle argentinere til å spille sjakk - ti år gammel. – De oversiktene som mine kolleger i chess.com har laget, viser at han har den høyeste rating noen sinne i sin alder. Samtidig er han nummer én i verden for dem under 11 år. – Vamos, ropte sjakkgeniet fra Argentina da han vant brikke etter brikke mot Carlsen, viser en video på sosiale medier. – Fausti er ikke hvilken som helst gutt. Han er et geni. Et vidunderbarn som har fått en gave, fastslår den argentinske storavisen Clarín i sin omtale av det nevnte bulletpartiet. Partiet mot Carlsen varte i 48 trekk. – Jeg er veldig glad. Det er fantastisk for meg, for jeg har aldri møtt Carlsen før, sa 10-åringen etter seieren ifølge Buenos Aires Herald. Sjakkekspert Svendsen sier Oro er spesielt god i lynsjakk på nettet.  – Han tilhører den generasjonen som oppdaget sjakk i corona-tiden og som elsker å spille sjakk på nett. – Selv om dette var et bulletparti, så er Magnus topp to-tre i verden også der.  Slik reagerte ti-åringen da han oppdaget at han hadde vunnet: I et intervju med Perfil i fjor avslørte guttens trener, Jorge Rosito, at nordmannen er Faustinos favorittspiller.  Etter å ha møtt ham i et bullet-parti i fjor, spekulerte Hikaru Nakamura i om dette er en kommende verdensmester.  Tarjei J. Svendsen forteller at Oro allerede har tatt ett napp i det å bli internasjonal mester, nivået under stormester. Han må ha tre for å få tittelen. Sør-Amerika har aldri hatt verdensmesteren i sjakk. Faustino Oro er født i oktober 2013. Måneden før Magnus Carlsen ble verdensmester i klassisk sjakk for første gang: Mamma og pappa har sagt opp gode jobber for å å følge sønnen, skriver Clarín. Han skal kunne fortsette skolegangen, men samtidig satse for fullt på sjakken.  Hvor han har flyttet? Samme sted som Messi flyttet til, selvfølgelig. Catalonia. PS: Lysten på påske-sjakk? Magnus Carlsen deltar i Grenke-turneringen, som går på TV2. Nordmannen innledet med tap for Richard Rapport og deretter seier mot den relativt ukjente tyskeren  Daniel Fridman.
10 år gamle Faustino Oro slo Magnus Carlsen i bullet-sjakk, der tenketiden er bare ett minutt. Argentinske aviser kaller Oro «Sjakkens Messi» på grunn av talentet hans.  Faustino er nummer 43 av alle argentinske sjakkspillere med en rating på 2330 og er nummer én i verden for dem under 11 år. Oro er spesielt god i lynsjakk på nettet og har allerede tatt ett napp i det å bli internasjonal mester.